ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌՈՂՋԱՊԱՀՈՒԹՅԱՆ ՆԱԽԱՐԱՐ

ՀՐԱՄԱՆ

«\_\_\_»\_\_\_\_\_\_\_\_\_\_\_\_ 2021թ. No \_\_\_\_\_\_\_\_\_\_Ն

ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻՆ ՀՈԳԵԲՈՒԺԱԿԱՆ ԿԱԶՄԱԿԵՐՊՈՒԹՅՈՒՆՈՒՄ ՀԱՇՎԱՌԵԼՈՒ ԵՎ ՀԱՇՎԱՌՈՒՄԻՑ ՀԱՆԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ

Հիմք ընդունելով «Հոգեբուժական օգնության և սպասարկման մասին» օրենքի 21-րդ հոդվածի 4-րդ մասը`

Հ Ր Ա Մ Ա Յ Ո Ւ Մ Ե Մ `

1. Սահմանել հոգեկան առողջության խնդիր ունեցող անձին հոգեբուժական կազմակերպությունում հաշվառելու և հաշվառումից հանելու կարգը` համաձայն Հավելվածի:

2. Սույն հրամանն ուժի մեջ է մտնում պաշտոնական հրապարակմանը հաջորդող օրվանից:

Ա.ԱՎԱՆԵՍՅԱՆ

**Հավելված**

**Առողջապահության նախարարի**

**« --» ---------------- 2021 թ. N --- Ն հրամանի**

**ԿԱՐԳ**

**ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻՆ ՀՈԳԵԲՈՒԺԱԿԱՆ ԿԱԶՄԱԿԵՐՊՈՒԹՅՈՒՆՈՒՄ ՀԱՇՎԱՌԵԼՈՒ ԵՎ ՀԱՇՎԱՌՈՒՄԻՑ ՀԱՆԵԼՈՒ**

1. Սույն կարգով կարգավորվում են արտահիվանդանոցային պայմաններում հոգեբուժական բժշկական օգնություն և սպասարկում իրականացնող բժշկական կազմակերպություններում այսուհետ` Կազմակերպություն հոգեկան առողջության խնդիր ունեցող անձանց հաշվառելու և հաշվառումից հանելու հետ կապված հարաբերությունները:
2. Հոգեկան առողջության խնդիր ունեցող անձը ենթակա է հաշվառման, որն իրականացվում է այդ անձի հաշվառման վայրի տարածքը սպասարկող Կազմակերպության կողմից, իսկ այդ անձի (օրինական ներկայացուցչի առկայության դեպքում` նաև օրինական ներկայացուցչի) դիմելու դեպքում բժշկական օգնության և սպասարկման հոգեբուժական (արտահիվանդանոցային պայմաններում) տեսակի լիցենզիա ունեցող այլ կազմակերպության կողմից։
3. Կազմակերպությունում հոգեկան առողջության խնդիր ունեցող անձի հաշվառումը և հաշվառումից հանելը իրականացվում է հոգեբուժական հանձնաժողովի կողմից տրված եզրակացության հիման վրա:
4. Հոգեկան առողջության խնդիր ունեցող անձի հաշվառման փաստը գրանցելու կամ գրանցումից հանելու համար վարվում է սույն հավելվածի Ձևով հաստատված «Հոգեկան առողջության խնդիր ունեցող անձանց հաշվառման մատյան» /այսուհետ՝ Մատյան, որը կարող է վարվել ինչպես թղթային, այնպես էլ էլեկտրոնային եղանակով: Թղթային եղանակով վարվող Մատյանը պետք է լինի համարակալված, կարված և հաստատված Կազմակերպության տնօրենի ստորագրությամբ:
5. Արտահիվանդանոցային, ցերեկային ստացիոնարի և հիվանդանոցային պայմաններում հոգեբուժական բժշկական օգնություն և սպասարկում իրականացնող բժշկական կազմակերպությունների հոգեբուժական հանձնաժողովի կողմից անձի մոտ հոգեկան խանգարումն ախտորոշվելու դեպքում, նրան տրամադրվում է քաղվածք հիվանդության պատմագրից/ամբուլատոր քարտից, որը հիմք է հանդիսանում իր հաշվառման տարածքի Կազմակերպության բժիշկ-հոգեբույժի կողմից այդ անձին հաշվառելու համար:
6. Արտահիվանդանոցային և հիվանդանոցային պայմաններում դատահոգեբուժական փորձաքննությունների, նախազորակոչային և զորակոչային տարիքի քաղաքացիների հոգեբուժական փորձաքննությունների հանձնաժողովի կողմից անձի մոտ հոգեկան խանգարումն ախտորոշվելու դեպքում, նրան տրամադրվում է քաղվածք հիվանդության պատմագրից/ամբուլատոր բժշկական քարտից և/կամ առողջական վիճակի հետազոտման ակտ, որը հիմք է հանդիսանում իր հաշվառման տարածքի արտահիվանդանոցային հոգեբուժական բժշկական օգնություն և սպասարկում իրականացնող բժշկական կազմակերպության բժիշկ-հոգեբույժի կողմից այդ անձին հաշվառելու համար։
7. Հոգեկան առողջության խնդիր ունեցող անձի մահը հավաստվում է մահվան վկայականով, որը կցվում է այդ անձի ամբուլատոր բժշկական քարտին և բժիշկ-հոգեբույժը հոգեկան առողջության խնդիր ունեցող անձին հանում է հաշվառումից` համապատասխան գրառում կատարելով նրա ամբուլատոր բժշկական քարտում:
8. Հոգեկան առողջության խնդիր ունեցող անձի Հայաստանի Հանրապետության քաղաքացիությունը դադարեցնելու փաստը հավաստվում է անձնագրով կամ Հայաստանի Հանրապետության ոստիկանության անձնագրային բաժնի կողմից տրամադրված գրությամբ, որի պատճենը կցվում է հոգեկան առողջության խնդիր ունեցող անձի ամբուլատոր բժշկական քարտին: Բժիշկ-հոգեբույժը այդ անձին հանում է հաշվառումից` համապատասխան գրառում կատարելով նրա ամբուլատոր բժշկական քարտում:
9. Հոգեկան առողջության խնդիր ունեցող անձի` հաշվառման վայրը փոխելը հավաստվում է անձի անձնագրում համապատասխան գրառմամբ կամ Հայաստանի Հանրապետության ոստիկանության անձնագրային բաժնի գրությամբ, որի պատճենը կցվում է հոգեկան առողջության խնդիր ունեցող անձի ամբուլատոր բժշկական քարտին: Բժիշկ-հոգեբույժը այդ անձին հանում է հաշվառումից` համապատասխան գրառում կատարելով նրա ամբուլատոր բժշկական քարտում: Բժիշկ-հոգեբույժը, հաշվառումից հանված հոգեկան առողջության խնդիր ունեցող անձի նոր հաշվառման վայրը սպասարկող Կազմակերպություն պատվիրված նամակով ուղարկում է այդ անձի ամբուլատոր բժշկական քարտից քաղվածք, որի հիման վրա այդ Կազմակերպության բժիշկ-հոգեբույժը հաշվառում է հոգեկան առողջության խնդիր ունեցող անձին:
10. Հաշվառումից դուրս գալու նպատակով հետազոտման դիմած անձը ենթարկվում է հոգեբուժական հետազոտման՝ հոգեկան առողջության վերաբերյալ եզրակացություն ստանալու նպատակով, որը կատարվում է անամնեստիկ, կատամնեստիկ տվյալների հավաքագրման, կլինիկական զննման, կլինիկական դիտարկման միջոցով, իսկ անհրաժեշտության դեպքում նաև հոգեբանական, լաբորատոր-գործիքային ախտորոշիչ հետազոտության միջոցով:
11. Եթե հետազոտման տվյալները վկայում են հոգեախտաբանական ախտանիշների բացակայության դեղորայքային բուժման բացառման պարագայում մասին և հետազոտվողի հոգեկան առողջության վիճակը համապատասխանում է «Հոգեբուժական օգնության և սպասարկման մասին» Հայաստանի Հանրապետության օրենքի 3-րդ հոդվածի 1-ին մասի 1-ին կետով սահմանված «հոգեկան առողջություն» սահմանմանը, ապա անձին տրվում է «Ներկայում հոգեպես առողջ է» գրավոր եզրակացությունը:
12. Հոգեկան առողջության վերաբերյալ եզրակացություն կազմելու նպատակով հոգեբուժական հանձնաժողովը նախնական զննման արդյունքում որոշում է կայացնում հաշվառումից դուրս գալու համար դիմող անձի հետազոտության տեսակի մասին՝ արտահիվանդանոցային և/կամ ցերեկային ստացիոնարի և/կամ հիվանդանոցային պայմաններում։
13. Արտահիվանդանոցային պայմաններում հետազոտման դեպքում հոգեբուժական հանձնաժողովը նշանակում է դիտարկում մինչև 6 ամիս ժամկետով: Դիտարկման ընթացքում տեղամասային հոգեբույժի կողմից գնահատվում է անձի հոգեկան առողջության վիճակը, արձանագրելով այն ամբուլատոր բժշկական քարտում։ Արտահիվանդանոցային պայմաններում դիտարկման արդյունքները ներկայացվում են հոգեբուժական հանձնաժողովին, որը կազմում է անձի հոգեկան առողջության վերաբերյալ վերջնական եզրակացություն։
14. Ցերեկային ստացիոնարի պայմաններում հոգեբուժական հանձնաժողովի եզրակացությունը կազմվում է առնվազն 3 այցելության, մինչև 15 օր հետազոտության արդյունքում։
15. Հիվանդանոցային պայմաններում հետազոտումը կատարվում է մինչև 15 օրվա ընթացքում և հոգեբուժական հանձնաժողովի կողմից կազմվում է անձի հոգեկան առողջության վերաբերյալ եզրակացություն։
16. Անձին հաշվառումից հանելու համար արտահիվանդանոցային, ցերեկային ստացիոնարի և հիվանդանոցային պայմաններում հոգեբուժական բժշկական օգնություն և սպասարկում իրականացնող բժշկական կազմակերպության կողմից տրամադրվում է քաղվածք հիվանդության պատմագրից/ամբուլատոր բժշկական քարտից ներկա հոգեկան առողջության վերաբերյալ։ «Ներկայում հոգեպես առողջ է» գրավոր եզրակացությամբ քաղվածքը հիմք է հանդիսանում անձին հաշվառված տարածքի Կազմակերպության բժիշկ-հոգեբույժի համար նրան հաշվառումից հանելու համար` համապատասխան գրառում կատարելով նրա ամբուլատոր բժշկական քարտում:
17. Արտահիվանդանոցային և հիվանդանոցային պայմաններում դատահոգեբուժական փորձաքննությունների, նախազորակոչային և զորակոչային տարիքի քաղաքացիների հոգեբուժական հետազոտման և փորձաքննությունների հանձնաժողովի կողմից տրված «Ներկայում հոգեպես առողջ է» գրավոր եզրակացության դեպքում, փորձաքննվողներին տրամադրվում է քաղվածք հիվանդության պատմագրից/ամբուլատոր բժշկական քարտից և/կամ առողջական վիճակի հետազոտման ակտ, որը հիմք է հանդիսանում իր հաշվառվման տարածքի Կազմակերպության բժիշկ-հոգեբույժի համար այդ անձին հաշվառումից հանելու համար` համապատասխան գրառում կատարելով ամբուլատոր բժշկական քարտում։

**Ձև**

**ՄԱՏՅԱՆ**

**ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԱՆՑ ՀԱՇՎԱՌՄԱՆ ԵՎ ՀԱՇՎԱՌՈՒՄԻՑ ՀԱՆԵԼՈՒ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Հ/Հ | հաշվառվող անձի անուն, ազգանուն, հայրանուն | Ծննդյան ամսաթիվ | Հաշվառման վայր | Կազմակերպությունում հաշվառման ամսաթիվ | Կազմակերպությունում հաշվառման հիմք | Ախտորոշում | Հաշվառումից հանելու ամսաթիվ | Հաշվառումից հանելու հիմք |
|  |  |  |  |  |  |  |  |  |
|  |  |  |  |  |  |  |  |  |